ທ່ານນາງ ຫງວຽນທິກິມເງິນ
ພົບປະເຈລະຈາກັບ ທ່ານ Sandech Hunsen
ຕອນບ່າຍວັນທີ 20/12 ທີ່ການພົບປະເຈລະຈາກັບທ່ານນາຍົກລັດຖະມົນຕີແຫ່ງລາຊະອານາຈັກ ກຳປູເຈຍ Sandech Hunsen ພວມຢ້ຽມຢາມ ຫວຽດນາມ ຢ່າງເປັນທາງການ, ທ່ານນາງປະທານສະພາແຫ່ງຊາດ ຫວຽດນາມ ຫງວຽນທິກິມເງິນ ຊົມເຊີຍບັນດາໝາກຜົນຂອງການເຈລະຈາລະຫວ່າງນາຍົກລັດຖະມົນຕີ 2 ທ່ານ ແລະ ສະແດງຄວາມປິຕິຊົມຊື່ນຕໍ່ການພົວພັນ “ບ້ານໃກ້ເຮືອນຄຽງອັນດີງາມ, ມິດຕະພາບທີ່ເປັນມູນເຊື້ອ, ການຮ່ວມມືຮອບດ້ານ, ຍືນຍົງຍາວນານ” ລະຫວ່າງ 2 ປະເທດ ໄດ້ມີບາດກ້າວພັດທະນາຢ່າງຕັ້ງໜ້າໃນໄລຍະຜ່ານມາ. ທ່ານນາງ ປະທານສະພາແຫ່ງຊາດ ຫງວຽນທິກິມເງິນ ເນັ້ນໜັກວ່າ: ສະພາແຫ່ງຊາດ ຫວຽດນາມ ຍາມໃດກໍ່ຈະຮຽງບ່າຮຽງໄຫຼ່ກັບພັກ, ປະຊາຊົນ ກຳປູເຈຍ ແລະ ປາດຖະໜາວ່າ ກຳປູເຈຍ ຈະຍາດໄດ້ໄຊຊະນະອັນໃຫຍ່ຫລວງໃນການເລືອກຕັ້ງສະພາປະຊາຊົນຂັ້ນຕາແສງປີ 2017 ແລະ ການເລືອກຕັ້ງສະພາແຫ່ງຊາດປີ 2018. ທ່ານນາຍົກລັດຖະມົນຕີ ກຳປູເຈຍ Sandech Hunsen ຂອບອົກຂອບໃຈສະພາແຫ່ງຊາດ ຫວຽດນາມ ໄດ້ສະໜັບສະໜູນ ແລະ ສ້າງເງື່ອນໄຂສະດວກກ່ຽວກັບດ້ານນິຕິກຳໃຫ້ການຮ່ວມມືລະຫວ່າງ 2 ລັດຖະບານ. ໃນຍາມ ປະສົບກັບຄວາມຫຍຸ້ງຍາກ 2 ປະເທດ ຍາມໃດກໍ່ໄດ້ຮຽງບ່າຮຽງໄຫລ່ນຳກັນ, ມາໃນປະຈຸບັນ ເຖິງວ່າໂລກມີການຜັນແປຫລາຍຢ່າງກໍ່ຕາມ, ແຕ່ການພົວພັນລະຫວ່າງ 2 ປະເທດຍາມໃດກໍ່ຍັງສະໜິດຕິດພັນ, ບໍ່ປະໃຫ້ອິດທິກຳລັງທີ່ເປັນປໍລະປັກມາແບ່ງແຍກການພົວພັນນັ້ນ. ດ້ວຍບົດບາດ ແລະ ຄວາມຮັບຜິດຊອບຂອງຕົນ ທ່ານນາຍົກລັດຖະມົນຕີ Sandech Hunsen ຢືນຢັນວ່າຈະສຶກສາອົບຮົມລຸ້ນໜຸ່ມໃຫ້ເຂົ້າໃຈແຈ້ງກ່ຽວກັບຄຸນຄ່າເປັນຕາຍຂອງ 2 ປະເທດ ໃນໄລຍະຜ່ານມາ .
(ແຫຼ່ງຄັດຈາກ VOV)